กลต.ขู่เลิกทำธุรกรรมGEN
GEN ยื้อเวลาปลดบอร์ดถูกกล่าวโทษ อ้างขัดกฎหมาย ด้าน ก.ล.ต. ชี้หากไม่ปลดบริษัทจะทำธุรกรรมไม่ได้
30 พ.ค. 2555

GEN ยื้อเวลาปลดบอร์ดถูกกล่าวโทษ อ้างขัดกฎหมาย ด้าน ก.ล.ต. ชี้หากไม่ปลดบริษัทจะทำธุรกรรมไม่ได้
นายนันท์มนัส โพธิ์แดง ประธานกรรมการบริหาร บริษัท เจนเนอรัล เอนจิเนียริ่ง (GEN) เปิดเผยกรณีสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ได้ดำเนินการกล่าวโทษกรรมการและผู้บริหารของบริษัทจำนวน 6 ราย ว่าบริษัทได้รับหนังสือแจ้งจากกรรมการและผู้บริหารเหล่านี้ ว่าหนังสือของ ก.ล.ต. เป็นคำสั่งที่ขัดต่อกฎหมายและความสงบเรียบร้อย เพราะไม่เคยมีเหตุการณ์ที่มีลักษณะเดียวกันนี้เป็นกรณีศึกษา
ดังนั้น จึงมีหนังสือสอบถามไปยัง ก.ล.ต. ถึงเรื่องดังกล่าวอยู่ระหว่างรอแนวทางปฏิบัติต่อไป
สำหรับกรรมการและผู้บริหารจำนวน 6 คน ที่ ก.ล.ต.กล่าวโทษต่อกรมสอบสวนคดีพิเศษ ประกอบด้วยม.ล.ทศสุวรรณ ทองแถม นายเปรมชัย กุศลฤกษ์ดี นายอภินันทกานต์ พงษ์สถาบดี น.ส.ศรัณยา สว่างวงศ์ชินศรี นายกิจจา เจริญเกียรติก้อง และนางวิสัจจา คชเสนา โดย ก.ล.ต. ระบุว่า การถูกกล่าวโทษย่อมทำให้บุคคลทั้งหมดพ้นจากตำแหน่งตามกฎหมาย พ.ร.บ.หลักทรัพย์ฯ
นายธวัชชัย พิทยโสภณ ผู้อำนวยการฝ่ายงานเลขาธิการ ก.ล.ต. กล่าวว่า ก.ล.ต.จะรอดูว่ากรรมการและผู้บริหารของ GEN ทั้งหมดทำหนังสือโต้แย้งในประเด็นใด แต่ ก.ล.ต. เห็นว่าไม่มีประเด็นที่โต้แย้งได้ เพราะหากโต้แย้งเรื่องประกาศว่าด้วยคุณสมบัติของการเป็นกรรมการและผู้บริหารบริษัทจดทะเบียน (บจ.) คงทำไม่ได้ เพราะเป็นประกาศที่ถือปฏิบัติมานานและมีการแจ้งให้ทราบโดยทั่วไป แต่หากโต้แย้งเกี่ยวกับข้อหาที่ถูกกล่าวโทษ กรรมการทั้งหมดต้องโต้แย้งผ่านกระบวนการยุติธรรมไม่ใช่โต้แย้งผ่าน ก.ล.ต. และเป็นคนละประเด็นกับการขาดคุณสมบัติของการเป็นกรรมการและผู้บริหาร บจ.
“ก.ล.ต.ถือว่ากรรมการทั้งหมดขาดคุณสมบัติแล้ว จึงไม่มีหน้าที่ไปบังคับให้ออกจากตำแหน่ง แต่เป็นหน้าที่ของ บจ.ที่ต้องดำเนินการ เพราะหากไม่ดำเนินการจะส่งผลเสียกับบริษัท เนื่องจากบริษัทจะไม่สามารถทำนิติกรรมสัญญา ทำธุรกรรมกับบริษัทเอกชนหรือหน่วยงานราชการได้ เพราะเอกสารหรือสัญญาที่ลงนามโดยกรรมการของบริษัทจะขาดความถูกต้องและอาจไม่มีผลตามกฎหมาย” นายธวัชชัย กล่าว
นอกจากนี้ บริษัทที่มีกรรมการและผู้บริหารที่ขาดความน่าไว้วางใจตามประกาศของ ก.ล.ต. จะไม่สามารถทำธุรกรรมใดๆ กับ ก.ล.ต.ได้ ไม่ว่าจะเป็นการขอออกหลักทรัพย์ การยื่นแบบแสดงรายการข้อมูล และการแสดงงบการเงิน เพราะ ก.ล.ต.เห็นว่าเอกสารที่เซ็นกำกับโดยคณะกรรมการที่ขาดคุณสมบัติเป็นเอกสารที่ไม่ถูกต้อง